**КЫРГЫЗ РЕСПУБЛИКАСЫНЫН УЛУТТУК**

**ИЛИМДЕР АКАДЕМИЯСЫ**

**ФИЛОСОФИЯ ЖАНА САЯСИЙ-УКУКТУК ИЗИЛДӨӨЛӨР ИНСТИТУТУ**

**Б.ЕЛЬЦИН атындагы**

**КЫРГЫЗ-РОССИЯЛЫК СЛАВЯН УНИВЕРСИТЕТИ**

**Диссертациялык кеңеши Д.09.14.003**

**Кол жазма укугунда**

**УДК:316.356.2 (575.2) (043.3)**

**ИСКЕНДЕРОВА АКЫЛАЙ КУБАТБЕКОВНА**

**АЗЫРКЫ КЫРГЫЗ ҮЙ-БҮЛӨСҮНДӨГҮ УЛУУ МУУНДАРДЫН СОЦИАЛДЫК АБАЛЫНЫН ТРАНСФОРМАЦИЯЛАНЫШЫ**

09.00.11-социалдык философия

**Философия илимдеринин кандидаты окумуштуулук даражасын**

**изденип алуу үчүн жазылган диссертациянын**

**авторефераты**

**Бишкек-2015**

Диссертация Кыргыз Республикасынын Улуттук илимдер академиясынын философия жана саясий-укуктук изилдөөлөр Институтунун социалдык философия, эстетика жана этика бөлүмүндө аткарылды

|  |  |
| --- | --- |
| **Илимий жетекчи:** | философия илимдеринин доктору, профессор  **Жумагулов Мааметайып Жумагулович** |
| **Расмий оппоненттер:** | философия илимдеринин доктору, профессор  **Орозалиев Эрик Садыкович** |
|  | философия илимдеринин кандидаты, доцент  **Сааданбекова Чолпон Идирисовна** |
| **Жетектөөчү мекеме:** | И.Арабаев атындагы Кыргыз мамлекеттик  университетинин философия жана  гуманитардык дисциплиналар кафедрасы.  72040 Кыргыз Республикасы, Бишкек шаары, И.Раззаков көчөсү 51 |

Диссертациялык иш 2015-жылдын “\_\_\_\_” \_\_\_\_\_\_\_\_\_\_\_\_\_\_ саат \_\_\_\_\_ Кыргыз Республикасынын Улуттук илимдер академиясынын Философия жана саясий-укуктук изилдөөлөр институту жана Б.Ельцин атындагы Кыргыз-Россиялык (Славян) университетинин алдындагы философия илимдери боюнча докторлук (кандидаттык) жана маданият таануу боюнча кандидаттык диссертацияларды коргоо боюнча түзүлгөн Д.09.14.003 Диссертациялык кеңештин жыйынында корголот. Дареги: 720071, Бишкек шаары, Чүй проспектиси, 265-а.

Диссертация менен Кыргыз Республикасынын Улуттук илимдер академиясынын Борбордук илимий китепканасында таанышууга болот. (Дареги: 720071, Бишкек шаары, Чүй проспектиси, 265-а.)

Автореферат 2015-жылдын \_\_\_\_\_\_\_\_\_\_\_\_\_\_\_\_\_\_\_\_\_\_ жөнөтүлдү.



**Диссертациялык кеңештин**

**окумуштуу катчысы, философия**

**илимдеринин доктору Стамова Р.Д.**

**ИШТИН ЖАЛПЫ МҮНӨЗДӨМӨСҮ**

**Изилдөөнүн актуалдуулугу.** Эгемен Кыргызстанда социалдык-экономикалык, маданий-руханий жагдайларга байланыштуу үй-бүлө жана андагы улуу муундардын абалындагы өзгөрүүлөр байкалууда. Өлкөдөгү коомдук процесстер, анын көрүнүштөрүнүн тездеши жана социалдык институттардын олуттуу трансформацияланышы калктын табигый өсүшүнө таасирин тийгизип, демографиялык проблемаларды пайда кылууда. Соңку жылдардагы кары адамдардын санынын өсүшүндө республикабыздын бардык чөйрөсүндөгү тез темптеги өзгөрүүлөр, тактап айтканда, эгемендүүлүк мезгилиндеги реформалар жигердүү мааниге ээ болду. Эгерде өнүккөн өлкөлөрдө орто эсеп менен ар бир беш адамга бир улуу муун дал келсе, өлкөбүздө 2015-жылы “пенсионерлер” жалпы калктын 10% түздү. Мындай тенденция, көптөгөн философтордун, социологдордун, демографтардын ж.б. изилдөөчүлөрдүн жыйынтык-тарына караганда, мындан ары да сакталышы күтүлөт. Коомдо “калктын картайуу” процессинин пайда болушу, функцияланышы социалдык-экономикалык, маданий-руханий жана социалдык-психологиялык, антропологиялык-гуманисттик маселелерди жаратат.

Кыргыз коомчулугуна социумга таандык татаал абал үй-бүлөнүн трансформацияланышына, анын мүчөлөрүнүн социалдык-маданий ролдорунун өзгөрүшүнө, аларга тиешелүү айрым салттуу баалуулуктардын жоголушуна, муундар ортосундагы ажырымдардын пайда болушуна алып келди. Мындай шартта жогорку курактагы адамдар башка муундардан айырмаланып, алардын кызыкчылыктары, кыймыл-аракеттери, жасаган иштери үй-бүлөгө, аны сактап, бекемдөөгө көбүрөөк багытталган нарктуулукту сактоо маселеси актуалдуу болууда. Ошону менен бирге, бара-бара ал-күчтөн тайып, бирөөлөрдүн жардамына муктаж болгон улуу муундар үчүн күнүмдүк жашоодо сөзсүз түрдө такай кол кабыш, жардамдын болушунун зарылдыгынын күчөгөндүгүн калкыбыздын ааламдашуу учурундагы болмушу ырастап жатат.

Маданий-цивилизациялык өнүгүүнүн диалектикасы таасын көрсөткөндөй, үй-бүлө коомдун эң көрүнүктүү, маанилүү ячейкасы катары социалдык-экономикалык, маданий-руханий жана нравалык-психологиялык, укуктук-саясий көп кырдуу байланыштарды, өз ара аракеттенишүүлөрдү камтыгандыгын эске алсак, андагы ата-эне менен балдардын ортосундагы карым-катыштардын мазмуну жана мүнөзү жарандардын улутуна гана жараша болбостон, үй-бүлөдөгү салт-санаага, социалдык-маданий өнүгүүлөргө ылайык түзүлүп, калыптанат. Адам баласынын тукумун өндүрүүдө, коомдогу мамилелерди өнүктүрүүдө жана жөнгө салууда үй-бүлө институту негизги ролду ойноорун тарых тастыктайт. Соңку мезгилде дүйнө жүзүндөгү демографиялык, социалдык-экономикалык, маданий-руханий процесстер азыркы кыргыз үй-бүлөсүнүн трансформацияланышына олуттуу таасирин тийгизүүдө. Үй-бүлөдөгү мындай динамикалуулук, андагы байланыштардын, өз ара мамилелердин, анын мүчөлөрүнүн жүрүм-турум нормаларынын жана статустарынын өзгөрүшүнө шарт түздү.

Ааламдашуу шартындагы үй-бүлөдөгү улуу муундардын абалы, алардын социалдык-экономикалык, маданий-руханий жана башка болмушу, муктаждыктары, кызыкчылыктары, керектөөлөрү эң оболу үй-бүлөдөгү муундардын ортосундагы байланыштардын, өз ара карым-катнаштардын мүнөзүнөн, өзгөчөлүктөрүнөн көз каранды. Ошондуктан, азыркы кыргыз үй-бүлөсүнүн түзүлүшүнө, типтерине, анын мүчөлөрүнүн ортосундагы өз ара мамилелердин өзгөрүшүнө, улуу муундардын социомаданий абалдарына системдүү анализ жүргүзүү маанилүү. Ушуга байланыштуу эемендүүлүк шартында өлкөдөгү жарандардын картайуусунун натыйжаларын, мыйзамченемдүүлүктөрүн ачып көрсөтүү, б.а. карылык феноменин социалдык-философиялык аспектиде изилдөө теманын учурдагы актуалдуулугун көрсөтөт.

**Диссертациянын темасынын илимий программалар жана негизги илим изилдөө иштери менен байланышы.** Тема КР УИАнын философия жана саясий-укуктук изилдөөлөр Институтунун илимий иштеринин тематикалык планына кирет.

**Изилдөөнүн максаты жана милдеттери.** Диссертациянын негизги максаты - ааламдашуу шартында кыргыз үй-бүлөсүндөгү улуу муундардын социалдык абалын философиялык өңүттөн анализдөө. Белгиленген максатка ылайык иштин төмөнкү милдеттери аныкталды:

- калктын картайышын философиялык салттуулуктун контекстинде анализдөө;

- улуу муундардын болмушунун ата-мекендик философиядагы экспликацияланышын көрсөтүү;

- кыргыз үй-бүлөсүндөгү улуу муундардын социомаданий абалдарынын мүнөздүү белгилеринин трансформацияланышын изилдөө;

- заманбаптагы карылар менен жаштардын мамилелеринин калыптануу процессин, социомаданий баалуулуктарын иликтөө;

- кыргыз үй-бүлөсүнүн өнүгүшүндөгү карылардын ролун чечмелөө.

**Изилдөөнүн илимий жаңылыгы.**

Иштин илимий-теориялык жаңылыгы катары төмөнкүлөр каралды:

***-*** философиялык дискурстун негизинде картайуу кубулушунун маңызы системдүү иликтенди;

- Кыргызстандагы калктын картайуу процессинин жүрүшү, улуу муундардын болуму, анын ата-мекендик философияда изилденүү багыттары анализденди;

- салттуу жана инновациялык өңүттөгү коомдогу социалдык-экономикалык, маданий-руханий өзгөрүүлөрдүн кыргыз үй-бүлөсүнө тийгизген таасирлери, анын функцияларынын, типтеринин трансформацияланышы жана андагы улуу муундардын социомаданий абалдары философиялык изилдөөгө алынды;

***-*** ааламдашуу шартындаКыргызстандагы үй-бүлөдөгү муундар ортосундагы өз ара мамиленин түзүлүшү, өнүгүшү, карылардын жаш муундардын жарандык калыптанышына, жашоодогу идеалдарынын түзүлүшүнө тийгизген таасирлери каралды;

***-***азыркы кыргыз үй-бүлөсүндөгү улуу муундардын маданий-руханий, нравалык-гуманисттик ориентацияларынын, баалуулуктарынын өзгөрүшү экспликацияланды.

**Изилдөөнүн теориялык жана практикалык мааниси.** Илимий иштеги теориялык-методологиялык нуктагы натыйжалары кыргыз үй-бүлөсүнүн, андагы карым-катыш маселелери жөнүндөгү философия жана социология илимдеринин алкагында каралган изилдөөлөргө салым кошо алат. Диссертацияда берилген жоболорду, сунуштарды азыркы кыргыз коомчулугундагы үй-бүлө институтунун бекемделиши, улуу муундардын абалынын жакшыртылышы, демографиялык жагдайдын турукталышы менен байланышкан проблемаларды чечмелөөдө колдонууга болот.

Диссертациянын материалдарын, жыйынтыктарын социалдык философия, социология, геронтология боюнча студенттерге окутууда пайдаланууга мүмкүн.

**Коргоого сунуш кылынган негизги жоболор:**

1.Соңку мезгилдердеги ааламдашуу процесси коомдун бардык системаларына таасирин тийгизип, анын трансформацияланышына алып келди. Социалдык-экономикалык, маданий-руханий оор кырдаал үй-бүлөгө, анын мүчөлөрүнө олуттуу таасирин тийгизди. Өлкөдө төрөлүүнүн саны кескин кыскарып, ишке жарамдуулардын көпчүлүгүнүн жумушсуз үйдө отуруп калышы, ички жана сырткы миграциянын күч алышы маданий-цивилизациялык, коомдук-саясий жана демографиялык проблемаларды жаратты. Мындай жагдайлардын тогошундагы үй-бүлө феномени, улуу муундардын болуму көптөгөн салттуу философиялык, социологиялык изилдөөлөрдүн обьектиси болууда.

2.Коомдо үй-бүлөнүн ролу улуу муундар үчүн гана эмес бардык курактагылар үчүн да чоң мааниге ээ. Карылар жашоо-турмуштарынын соңку этаптарын үй-бүлөдө көбүрөөк өткөзгөндүктөн, алар үчүн ал эң жакын, зарыл социалдык чөйрө болуп саналат. Кыргыз үй-бүлөсүндө улуу муундар өзгөчө көрүнүш катары алардын үй-бүлөдөгү орду, социалдык абалдары ж.б. маселелери ата мекендик изилдөөчүлөр тарабынан аздыр-көптүр анализге алынгандыгы белгилүү. Философиялык дискурс көрсөткөндөй, улуу муундар нечендеген кылымдар бою үй-бүлөлүк салт-санааны, үрп-адатты, жалпы адамзаттык жана этникалык-улуттук баалуулуктарды сактап, нарк-насилдерди, мекенчилдикти, толеранттуу-лукту өнүктүрүүдө зор мааниге ээ.

3. Биздин өлкөдөгү социалдык-экономикалык, маданий-руханий өзгөрүүлөр андагы негизги институт болгон үй-бүлөгө таасирин тийгизип, анын функцияларынын, типтеринин, түзүлүшүнүн трансформация-ланышына шарт түздү. Кыргыз үй-бүлөсү негизинен эки муундан турган үй-бүлө катары калыптанып, мындай тенденция шаардык жана айылдык үй-бүлөлөргө да мүнөздүү болууда. Ошону менен бирге, кыргыздарда салт катары эсептелген өз ара байланыштар, жүрүм-турум нормалары да өзгөрүлдү, жаш муундардын карыларга, жашоо-турмушка, үй-бүлөлүк байланыштарга болгон көз караштары жаңы нукка бурулуп, муундар ортосунда өз ара келишпестиктер пайда болду. Натыйжада, улуу муундардын социомаданий абалдары, б.а. үй-бүлөнүн функцияла-нышындагы аброю, данакерлик дарамети, чечүүчү ролу өзгөрүүлөргө дуушар болду.

4.Кылымдардан бери улуу муундар неберелерди жаран катары калыптандырууда, алардын жүрүм-турумдарын жөнгө салууда чоң роль ойносо, азыр да балдарды тарбиялоодо өз салымдарын кошуп келишүүдө. Кыргыз үй-бүлөсүндө жашаган улуу муундар балдарды тарбиялоодо, социалдаштырууда, алардын дүйнөтаанымын, идеалдарын өнүктүрүүдө активдүү катышып келишет. Үй-бүлөдө карылар этностук, улуттук маданий баалуулуктарды сактап, муундан-муунга өткөрүүдө маанилүү экендигин эске алсак, бүгүнкү күндө да тарыхый-маданий мезгилдин талабына жараша улуу муундардын аң-сезимине, түшүнүктөрүнө, ой-тутумдарына өзгөрүүлөр кирип, айрым пенсия курагындагылар небере тарбиялоонун ордуна өзүнчө жашап, ишкердүүлүктөрүн улантууну каалашат.

***5.*** Соңку мезгилде улуу муундардын “башчылык” функцияларында, аксакалдардын милдеттеринде, олуттуу өзгөрүүлөр байкалат. Азыркы кыргыз үй-бүлөсүндө кары ата-эне формалдуу түрдө гана “башчы” катары сезилип, үйлөнгөн улуу балдары же акча тапкандары башкарат. Улуу муундардын социомаданий абалы, көз караштары да өзгөрүлүп, акчаны көбүрөөк тапкан же үй-бүлөдө авторитети бар адам “үй-бүлө башчысы” боло алат деп эсептешет. Ошондой эле, демократиялык мүнөздөгү кыргыз үй-бүлөлөрү да пайда болуп, андагы проблемаларды чечүүдө анын бардык мүчөлөрүнүн, айрыкча карылардын ой-пикирлеринин, кеңештеринин, турмуштук тажрыйбаларынын эске алынуусу зор мааниге ээ.

**Изденүүчүнүн жеке салымы.** Изденүүчүнүн жеке салымы кыргыз үй-бүлөсүн улуу муундардын социалдык абалына философиялык өңүттө изилдөө менен мүнөздөлөт.

**Изилдөөнүн жыйынтыктарынын апробацияланышы.** Диссерта-циянын негизги жоболору И.Раззаков атындагы Кыргыз техникалык университетинде Исках Раззаковдун 100 жылдыгына байланыштуу өткөн илимий-теориялык конференцияда (-Бишкек, 2010), “Манас” эпосу жана кыргыз элинин дүйнөтаанымы” аттуу республикалык илимий-практикалык конференцияда (-Бишкек, 2015) апробацияланды.

Диссертация Кыргыз Республикасынын Илимдер академиясынын философия жана саясий-укуктук изилдөөлөр институтунун философиянын тарыхы, социалдык философия, эстетика жана этика, тааным теориясы, илимдердин тарыхы жана философиясы бөлүмдөрүнүн кеңейтилген жыйынында талкууланып, коргоого сунушталды.

**Изилдөөнүн жыйынтыгынын жарыяланышы.**

Иштин негизги натыйжалары 9 илимий макалада чагылдырылды, анын ичинде 1 макала Казахстанда “Известия НАН РК” журналында жарык көрдү.

**Диссертациянын түзүлүшү.** Иш киришүүдөн, эки баптан, беш параграфтан, корутундудан жана пайдаланылган адабияттардын тизмесинен турат. Диссертациянын жалпы көлөмү – 141 бет.

**ИШТИН НЕГИЗГИ МАЗМУНУ**

“Киришүүдө” теманын актуалдуулугу белгиленип, иштин максаты менен милдеттери илимий жаңылыгы аныкталды, коргоого сунушталган жоболор, изилдөөнүн теориялык жана практикалык мааниси, изилдөөчүнүн жеке салымы, диссертациянын жыйынтыктарынын апробацияланышы көрсөтүлдү.

**“Проблеманы изилдөөнүн теориялык-методологиялык негиздери”** аттуу биринчи бапта маданий-цивилизациялык өнүгүүнүн өңүтүндө калктын картайуу процесси, карылык түшүнүктөрү философиялык рефлексиянын деңгээлинде изилденди.

**“Философиялык дискурстун контекстинде калктын картайышынын иликтениши”** деген биринчи параграфта, жарандардын картайуусунун маңызы көптөгөн философиялык-методологиялык изилдөөлөрдүн обьектиси экендиги системдүү анализденди.

Калктын картайуу процесси социалдык-маданий жана саясий-укуктук чөйрөдө гана эмес, дүйнөлүк коомчулуктагы негизги чечүүчү маселелердин бири. Карылык этникалык-улуттук тутумда улуу муундардын санынын өсүшү, адамдардын кайра жаралуусунда жана өнүгүүсүндөгү, өлүүнүн мүнөзүндөгү узакка созулган демографиялык өзгөрүүлөрдүн натыйжасы. Ушуга байланыштуу ааламдашуу шартында карылыкка, картайуу процессине философиялык анализ жүргүзүү актуалдуу болуп саналат.

Философия илиминде “картайуу процесси” – “жашоо”, “турмуштук жол”, “жашоонун мазмуну” сыяктуу түшүнүктөр менен тыгыз байланышта каралат. Мындай кубулуштун пайда болуу себептерин, жаралышын, болмушун социалдык аспектиде И.П.Павлов, Н.Д.Стражеско, А.А.Богомольцев, А.В.Нагор ж.б. изилдөөчүлөр караса, демографиялык жагдайда С.А.Новосельский, В.В.Паевский, И.П.Куракин, С.И.Каплуналар тарабынан иликтенген. Ушул өңүттөрдө ХХ кылымдын экинчи жарымында калктын курактык түзүлүшүнө көңүл бурулуп, анын картайуу тенденциялары, өнүгүү факторлору М.С.Бедныйдын, И.В.Калинюктун, В.В.Никитенконун, Д.И.Валенгейдин, Д.Ф.Чеботаревтун, В.В. Фроль-кистин, Н.СН.Сачуктун, Б.Ц.Урланстин, А.Г.Вишневскийдин ж.б. эмгектеринде чагылдырылган.

Маданий-цивилизациялык өнүгүүнүн контекстинде калктын картайуу процесси, улуу муундардын маселелери философиялык-методологиялык нукта М.Д.Александрова, Б.Г.Ананьев, А.Т.Шаталов, Т.В.Карсаевская тарабынан анализге алынып, коомдук жана илимий-техникалык прогресстин, жалпы социалдык-маданий шарттардын адамдардын жашоосуна, алардын чыгармачылык ишкердүүлүктөрүнүн узактыгына тийгизген таасири, картайуунун биосоциалдык детерминациясы, геронтогенездин философиялык проблемалары изилденген. Карылыктын жана узакка жашоонун тигил же бул даражаларынын социалдык-философиялык багыттары В.В.Фролькис, И.В.Давыдовский, В.Н.Никитин, Д.Ф.Чеботаревдин изденүүлөрүндө көрсөтүлгөн. Ушуга байланыштуу Т.В.Карсаевская, А.Т.Шаталов карылык менен картайуунун өз ара байланышын себеп, натыйжа сыяктуу карашып, картайуу карылыктын мүнөзүн, ага келүү мезгилин шарттайт деген жобону өнүктүрүшүп, улуу муундардын турмуштук тажрыйбаларын, иштеги кесипкөйлүгүн баалоо менен аларга жогорку деңгээлде көңүл бурулуп келгендигин белгилешет. (Карсаевская Т.В., Шаталов А.Т. Философские аспекты геронтологии. М.1978. 27-28беттер).

Карылык, адамдардын болмушунун, өмүрүнүн өтө аялуу учуру экендигин тарыхый-философиялык жагдайдан иликтөөнү Ф.Бэкон, И.Нашер, И.Фишшерден баштап, кийинчерээк И.И.Мечников, А.А.Богомолец, А.С.Догель, М.С.Мильман, А.В.Нагорный, Г.Френкель, И.А.Аршавский, И.В.Давыдовский, А.В.Нагорный, В.В.Безрукова ж.б. уланткан. Ошону менен бирге улуу муундардын жекече социалдык-маданий проблемалары, алардын үй-бүлөдөгү активдүүлүктөрү, өз ара карым-катыш, узак жашоо маселелери Э.Б.Валисиева, И.А.Герасимова, Л.А.Гордон, И.И.Елисеева, Н.В.Панина, В.Л.Ружже, И.И.Лихницкий, А.И.Рубакина, Е.И.Стеженский, В.Д.Шапиро, З.А.Янковалар тарабынан каралган. Ушул жагдайды эске алуу менен ааламдашуу шартындагы картайуунун социалдык-психологиялык өзгөчөлүктөрүн О.В.Краснова, А.Г.Лидерс иликтешип, ал эми О.В.Христенко, В.Д.Альперович, С.В.Геценок ж.б. илимий эмгектеринде азыркы коомдогу карылардын социалдык-маданий статусуна, жашоо турмуштук образдарына жана руханий жаратмандык дүйнөсүнө маани беришкен.

Жогоруда ретроспективдүү маанайда берилген изилдөөлөрдө социалдык-экономикалык, социалдык-маданий жагдайлардын өңүтүндө карылыктын болуму, функциялануу өзгөчөлүктөрү, коомдук чөйрөдөгү ролу жөнүндөгү түрдүү экспликациялар берилген. Ошондой болсо да, карылык жана картайуу процессине байланышкан маселелер социалдык геронтология, психология, социология жана башка илимдерге көбүрөөк тиешелүү болуп келгендиктен, бүгүнкү күндө карылык боюнча философия илиминде так, белгилүү аныктама жок. Философиялык аспектиден алганда, карылык индивид – социалдык топ – коом сыяктуу үч деңгээлдин алкагында интерпретацияланышы абзел. *Индивидуалдык деңгээлде,* карылыктын келиши менен жарандын жаңы турмуштук шарттарга адаптациялануу мүмкүнчүлүктөрү, жүрүм-турумдарынын өзгөчөлүктөрү, керектөөлөрү жана кызыкчылыктары каралат. *Социалдык кичине топ* катары улуу муундардын үй-бүлөдөгү, коллективдеги, туугандар, достор арасындагы орду жана ролу аныкталат. *Коомдук деңгээлде* карылар калктын социалдык-демографиялык өңүттөгү өзгөчө жамааты катарында изилденип, маданий-цивилизациялык кубулуштардын тийгизген таасири, мамлекеттик социалдык саясаттын улуу муундарга карата милдеттери, жүргүзгөн иш-аракеттери анализденет.

Адамдын карышы, курактык өзгөчөлүгү – цивилизациялык мейкиндикте жана социалдык убакытта реалдуу өтүүчү өтө татаал обьективдүү процесс. Ф*илософиялык мааниде* карылык бул- көбүнчө адамдардын болумуна, алардын турмуш-тиричиликке болгон көз караштарына түздөн-түз байланышкан ар бир жарандын жашоосунун маңызы. Коомдун социалдык-маданий өнүгүшү менен шартталган карылыктын уникалдуу көрүнүшү болуп калк же жамаат, адамдар тобу гана болуп каралбастан, социоумдагы конкреттүү атуулдун жашоо доору, картайууну башынан өткөрүшү, дээрлик узак өмүр сүрүшү эсептелинет. Карылык кубулушун так аныктоо өтө татаал, анткени ар кайсыл коомдо ал ар кандай мааниге ээ болуп, ал жөнүндөгү түшүнүктүн маңызы, себептери жана механизмдери убакыттын өтүшү менен өзгөрүп турат. Карылык реалдуу жашоодо болуучу мыйзамченемдүү кубулуш экендигин эске алсак, анда адамдардын жашоосунун маңызы, турмуштук баалуулуктары коомдук өнүгүүлөр, социалдык түзүлүш, анын салттык маданияты, тарыхы менен тыгыз байланыштуу каралышы зарыл. Ал адамдардын өсүү жолу катары жашоонун чексиз дүйнөдөгү чектүүлүгү, баркы, өмүргө, жашоого тойбостук жөнүндөгү көз караштар системасын камтыйт.

**“Үй-бүлөдөгү карылардын болмушунун ата-мекендик философиялык традицияда изилдениши”** деп аталган экинчи параграфта кыргыз үй-бүлөсүндөгү карылардын жашоо философиясы, муундар ортосундагы байланыштардын өзгөчөлүктөрү жөнүндөгү изилдөөлөрдүн илимий-теориялык жоболору экспликацияланган.

Кыргыз философиясында карылар өлкөнүн, үй-бүлөнүн бүтүндүгүн, каада-салтын, нарк- насилин сактап, акыл-ойдун кенчи, рухий-нравалык баалуулуктардын алып жүрүүчүсү катары эсептелинип, аң-сезиминин тунуктугу, толеранттуулугу, руханийлүүлүгү менен жогору бааланып келген. Карылар этностук, улуттук маданияттын, дүйнөтаанымдын, түшүнүм-түшүнүктүн уюткусу катары тажрыйба топтоп, өз жашоо-турмуштарында курчап турган реалдуулукту туура кабылдап, акыл-эстүү ой-жүгүртүү менен “жашоо образын” түзүшкөн.

Ушул жагдайдан алганда, кыргыз үй-бүлөсүндө карылардын орду өтө маанилүү болуп, татаал коомдук өзгөрүүлөргө, өнүгүүлөргө карабастан өз баалуулугун сактап келет.

Кыргыз үй-бүлөсү, анын түзүмү, тиби, андагы карым-катнаштардын түрлөрү, бул институттун өнүгүүсүнө таасирин тийгизген социалдык-экономикалык, маданий-руханий ж.б. жагдайлар ата-мекендик изилдөөчүлөр, маселен А.Джумагулов, С.Каракеев, Р.Ачылова, А.Нарынбаев, А.Аттокуров, О.Козубаев, С.Нурова, А.С.Кочкунова, О.Мусаев, К.Мамбеталиев, К.Исаев, Т.Шайдуллаева, Т.Омурбеков, А.Раимова, В.Б.Джанибекова ж.б. тарабынан иликтенген. Алардын илимий изденүүлөрүндө улуу муундардын үй-бүлөдөгү, коомдогу ээлеген орду жөнүндөгү маселелерге өзгөчө көңүл бурулган. Ушуга байланыштуу карылардын үй-бүлөдө болмушу жөнүндө теориялык бүтүмдөрүндө А.Жумагулов балдары үйлөнсө да ата-энесинен бөлүнүп кетпей, жакын жашашаарын, кыргыз үй-бүлөсүндөгү ата-эненин, карылардын орду өзгөчө экендигин белгилеп, аларга болгон урмат-сый, камкордукту калкыбыздагы эң жакшы сапаттар катары көрсөткөн.

Муундар ортосундагы өз ара байланышка, карылардын үй-бүлөдөгү ордуна жана башчылык маселесине социалдык-философиялык талдоо жүргүзгөн Р.Ачылова улуу муундар үй-бүлөлүк байланыштарды жөнгө салууда өздөрүнүн туура жүрүм-туруму, билгичтиги, акылдуулуктары, этностук, улуттук жана үй-бүлөлүк салттарды туура колдоно билгендиги менен балдарына жана үй-бүлө мүчөлөрүнө үлгү болуп келишкен деп эсептеген (Ачылова Р. Семья и общество. Ф, 1986. 26-б.). Улуу муундар үй-бүлөлүк маселелерди чечүүдө, бала тарбиялоодо гана зор роль ойнобостон, муундар ортосундагы өз ара карым-катышты жөнгө салган жана балдардын санынын өсүшүнө олуттуу салым кошуп келгендиктери О.Козубаевдин эмгектеринде философиялык рефлексиянын өңүтүндө изилденсе, А.Нарынбаев кыргыздардын этикалык аң-сезими үй-бүлөдөгү, коллективдеги өз ара мамиленин байыркы формасы болуп, көчмөндүк жашоо-турмуштагы адеп-ахлак нормаларын бекемдеп, жүрүм-турум нормалары синкреттик мүнөздө болгондугун белгилеген.

Кыргыз үй-бүлөсүнүн түзүлүшүн анын аткарган функцияларын Т.Шайдуллаева социологиялык сурамжылоо ыкмалары аркылуу изилдөө менен үй-бүлөдө социалдык-нравалык маңызы өтө терең үрп-адаттарды, каада-салттарды колдонуудагы ыкмалар улуу адамдар аркылуу ишке ашырылып, муундар ортосундагы өз ара карым-катыш жөнгө салынып тураарын көрсөткөн. Ошону менен бирге эгемендүүлүк шартындагы кыргыз үй-бүлөсүндөгү улуу муундардын руханий-психологиялык, социалдык-экономикалык абалдары, үй-бүлө мүчөлөрүнүн бири-бири менен болгон өз ара карым-катнаштарынын системасы, мүнөзү жана мазмуну жөнүндөгү маселеге Т.Омурбеков кененирээк токтолуп социологиялык иликтөө жүргүзгөн. Калкыбыздын этникалык салт-санаасынын, үй-бүлө башчысынын аткарган функцияларынын балдарды тарбиялоо өзгөчүлүктөрүнүн, үрп-адаттарынын кыргыз үй-бүлөсүндө сакталуу деңгээлине А.С.Кочкунов өзүнүн тарыхый-этнографиялык изилдөөлөрүндө көңүл бурган.

Коомдогу социалдык-экономикалык татаал кырдаал, жарандардын (айрыкча жаш муундардын) карыларга болгон негативдүү мамилелери, алардын ой-туюмдарынын жабыркашына, социумда, үй-бүлөдө жалгызсырашына алып келүүдө. Үй-бүлөлүк салттуу баалуулуктар (гумандуулук, кайрымдуулук, боорукердик) ж.б. акырындап жоголуп, кыргыз коомчулугуна жат көрүнүш - “карыларды кароосуз таштоо” жылдан-жылга көбөйүүдө. Үй-бүлөдөгү улуу муундардын социалдык-экономикалык, маданий-психологиялык абалдарын жакшыртууга олуттуу көңүл бурулбай, алардын эртеңки күнгө болгон ишенимдери жоголууда. Мындай жагдайды анализдөө менен К.Исаев, азыркы кыргыз үй-бүлөсүндөгү өз ара аял менен эркектин, ата-эне менен балдардын ортосундагы мамилелердин, байланыштардын кризиске учурап, жакырчылык, жетишпестик, жумушсуздук үй-бүлө мүчөлөрүнүн ортосундагы өз ара мамилелерди татаалданткандыгын көрсөткөн (Исаев К. Кыргызстан кылымдар тогошкондо/Мамлекет үйдөн башталат/. Б., 2002. 186-б.).

Соңку мезгилдерде Кыргызстанда “калктын картайуу” процесси интенсивдүү сезиле баштагандыгын, көз карандысыздыкка ээ болгондон баштап өлкөдө төрөлүү санынын төмөндөшү демографиялык жагдайдын өзгөрүшүнө терс таасирин тийгизип жаткандыгын К.Исаев, Т.Омурбеков, А.Раимовалар белгилешкен. Алардын изилдөөлөрүнө ылайык өлкөдөгү “калктын картайуу” процессинин өсүшүнүн, негизги себептери болуп, биринчиден, кескин кыскарышы; өлкөбүздүн акыркы жылдарындагы ички жана тышкы миграциянын күчөшү; жаш балдардын өлүүсүнүн көбөйүшү; ар кандай ооруулардын негизинде эмгекке жарамсыз адамдардын санынын көбөйүшү карылардын терс турмуштук жагдайга учурашы эсептелинет.

Жогоруда ретроспективдүү мүнөздө келтирилген изилдөөлөр көргөзгөндөй, ааламдашуу шартындагы эгемен Кыргызстанда карылардын үй-бүлөдөгү болмушун жогору баалап, аларды багууга, сыйлоого жана урматтоого болгон жоопкерчиликти жогорулатуу зарыл. Жашоо-турмушта карылардын үй-бүлөдөгү болмушун баалоо, аларды түшүнүү, ой-пикирлерин эске алуу менен түшүнүм-түшүнүктөрүн туя билүү ар бир жарандын (инсандын) милдеттеринин бири болуусу тийиш. Кыргыз үй-бүлөсүнүн өзгөчөлүктөрүнүн бири, башка этностор, улуттар сыяктуу ар кандай коомдук өзгөрүүлөргө туш келсе да, үй-бүлөлүк баалуулуктарын, улуу муундардын аброюн бүгүнкү күнгө чейин бекем сактоого умтулушу болуп саналат.

**“Эгемен Кыргызстандагы карылардын жашоо философиясы”** аттуу экинчи бапта өлкөдөгү улуу муундардын болмушу, функциялануу өзгөчөлүктөрү жана үй-бүлөдөгү ролу изилденди.

**“Улуу муундардын социомаданий абалдарынын мүнөздүү белгилери”** деген биринчи параграфта кыргыз үй-бүлөсүнүн маани-маңызына, андагы улуу муундардын социомаданий абалына философиялык-методологиялык анализ жүргүзүлдү.

Кыргыз үй-бүлөсүнүн башаты байыркы доорго, жамааттык түзүлүшкө, этникалык жалпылыктарга такалып, уруулардын калыптанышынын негизинде кыргыз эли түзүлгөн. Жеке менчикке негизделген патриархалдык-феодалдык түзүлүш коомдун социалдык-экономикалык, маданий-руханий жактарына гана үстөмдүк кылбастан, үй-бүлөгө, андагы карым-катнаштарга да олуттуу таасирин тийгизип, социумдун негизин көчмөндүккө, мал-чарбачылыкка жана туугандык турмуш-тиричиликке багытталган мамилелер түзгөн. Кыргыздардын Россиянын тутумуна өтүшү, кийинчерээк Октябрь революциясынын натыйжалары менен кыргыз коомчулугунда салттуу патриархалдык-феодалдык байланыштар бузулуп, үй-бүлөнүн түзүлүшүнө өзгөрүүлөрдү киргизди. Ушул жагдайлардын өңүтүндө социалдык чөйрөдөгү калкыбыздагы үй-бүлөлөрдүн функцияланышында көптөгөн мүнөздүү белгилери, өзгөчөлүктөрү өзгөрүүлөргө дуушарланып, аял менен эркек тең укукка ээ болуп, патриархалдык чоң үй- бүлөлөрдүн ордуна жеке (индивидуалдуу) социалисттик типтеги үй-бүлөлөр түзүлүп, анын тарыхында жаңы этап башталган.

Маданий-цивилизациялык өнүгүүнүн диалектиси тастыктагандай, дүйнөлүк философиялык салттуулуктун негизинде ХХ-кылымдан баштап, үй-бүлөгө социалдык-философиялык категория катарында маани берилип, “үй-бүлө – жаран”, “адам – инсан” жана “адам – коом” байланыштары түз жана кыйыр аныктала баштаган. Философиялык рефлексияга ылайык үй-бүлө “социалдык жалпылыктын бир түрү, аял менен эркектин бирдиктүү союзуна, ата менен баланын туугандык байланыштарына негизделген өздүк тиричиликти уюштуруунун баалуу формасы болуп эсептелинет. Үй-бүлө категориясы, үй-бүлөлүк мамилелер социалдык түзүлүштүн элементи, “коомдук ячейка”, “социалдык жалпылыктын татаал формасы”, “социалдык институт”, “жамаат”, “кичи топ”, “этникалык, улуттук жалпылык” сыяктуу түшүнүктөр менен тыгыз байланышта каралып, аныкталаары белгилүү.

Социалдык философия үй-бүлө феноменин көп кырдуу жана коомдо көптөгөн функцияларды аткаруучу кубулуш катары карап, андагы адамдардын жашоо-тиричилигинин маани-маңызына, социалдык-экономикалык, маданий-руханий абалдарын, андагы улуу муундардын ордуна, милдеттерине карата болгон ой-жүгүртүүлөрдүн системасын изилдейт. Үй-бүлө коомдун маанилүү социалдык түйүнү, ажайып көрүнүшү болгондуктан, бул феномендин пайда болушу, өнүгүшү менен анын мүчөлөрүнүн байланыштары, өз ара түшүнүшүүлөрү, бирин-бири сыйлоо жагдайы, жашоого болгон умтулуулары, жаңы муунду жаратуу жана тарбиялоо сыяктуу зарыл маселелер жаралып, адамдардын жашоо-турмуштук образын түзүүдө түздөн-түз катышат. Алардын бардык мүмкүнчүлүктөрү үй-бүлөнүн функцияланышынын обьективдүү жана субьективдүү шарттарына, адамзат болмушунун олуттуу формасы катары социалдык-руханий баалуулуктарды түзгөн “адамдардын ишкердүүлүгү” менен тыгыз байланышта каралат.

Ошону менен бирге үй-бүлө бардык социалдык-экономикалык, маданий-руханий байланыштардын жыйындысы, адамдарды өндүрүүнүн негизги көрүнүшү катары социумдагы өндүрүш менен кошо, шайкеш эволюциялык мааниге ээ, коомдук өнүгүүнүн бардык мыйзамченемдерине баш ийет. Үй-бүлө феномени социалдык –маданий баалуулук иретинде конкреттүү тарыхый мүнөздү өзүнө камтыйт да, коомдун бекемдигин туюнткан тирек, карылардын аброюн билдирүүчү катары маанилүү. Ушуга байланыштуу азыркы кыргыз үй-бүлөсүндөгү улуу муундардын социомаданий абалдары ааламдашуу шартындагы коомдук турмуштун өзгөрүшү, социалдык-экономикалык, маданий-руханий жана антропологиялык-гуманисттик кырдаалдарга байланыштуу мүнөздөлөт. Бул контексте карылардын функциялануу өзгөчөлүктөрүндө, туюм-түшүнүктөрүндө, көз караштарында, башкалар менен болгон өз ара мамилелеринде трансформациялануу процесси жүрүүдө.

Кыргызстандагы улуу муундардын социомаданий абалдарынын өзгөрүшү көптөгөн обьективдүү шарттар, суьективдүү факторлор менен байланыштуу. Эгемендүүлүк мезгилиндеги кыргыз үй-бүлөсүнө мүнөздүү болгон көп балалуулук төмөндөп, совет учурундагы чоң үй-бүлөлөр акырындап азайуу менен азыркы үй-бүлө кичине нуклеардык, толук эмес ячейка катарында калыптанууда. Соңку жагдайларда калыптанган салттуулуктан жаңы моделге өтүү этабында үй-бүлөнүн ролу, түзүлүшү, андагы өз ара байланыштардын, мамилелердин өзгөрүүгө дуушар болушу, улуу муундардын маани-маңызындагы жаңылануулар мыйзам ченемдүү көрүнүштөрдүн бири болуп, карылыктын эволюциялык табиятындагы мурун байкалып-сезилбеген трансформациялануулар зарыл мүнөздөмөлөргө ээ болууда.

Салттык үй-бүлөгө таандык үй ээсинин мүлкө, ишмердүүлүккө, анын мүчөлөрүнүн жеке жашоосуна жүргүзгөн бийлигинин күчтүүлүгү сыяктуу баалуулуктар жоголуп, дээрлик нике келишими аркылуу түзүлгөн кыргыз үй-бүлөлөр да пайда болду, улуу муундардын функцияланышынын белгилери өзгөрдү. Ааламдашуу шартында модернизацияланган үй-бүлөнүн көрүнүштөрү, салттык үй-бүлөдөн социалдык-жыныстык ролдор арасындагы чектин жоюлушу, үй-бүлөдөгү улуу муундардын абалынын деформацияланышы, репродуктивдик функциялардагы өзгөрүүлөр карылардын чечүүчү ролунун толук сезилбей калышын мүнөздөйт.

Улуу муундар жеке, зарыл кызыкчылыктарын, муктаждыктарын, керектөөлөрүн үй-бүлөдө гана канааттандыра алышат. Ушуга байланыштуу, карылардын талап-мүдөөлөрү, социалдык жагдайлары, жашоого болгон көз-караштары өзгөрүп, алардын мурунтан калыптанган кесиптик ишкердүүлүктөрү, социалдык-маданий активдүүлүктөрү начарлап, инсан катары өзүн-өзү реализациялоосу чектелип, башка коомдук, жамаатык чөйрөлөргө караганда үй-бүлөгө көбүрөөк жакын боло баштайт. Улуу муундардын кадыр-баркка, урмат-сыйга ээ болуп бактылуу жана жашоосун тынч карылыкты өткөрүүсүндө үй-бүлө эң негизги социалдык мейкиндик-очоктун бири болуп саналат.

Биздин өлкөдө байкалган социалдык-экономикалык, маданий-руханий жана саясий-укуктук реформалар, айрым мүчүлүштөр жаңы абал, шарттарды гана жаратпастан, жалпы калктын, анын ичинен үй-бүлөдөгү улуу муундардын (пенсия курагындагылардын) болмушунун мүнөзүнө, ден-соолугуна, жашоо-турмушуна да олуттуу өзгөрүүлөрдү киргизди. Карылар үчүн реалдуу киреше берүүчү бирден бир булак – пенсия экендигин эске алсак, алардын көпчүлүгүнүн пенсия акысы муктаждыктарын толук канаттандырбайт. Ошондуктан, үй-бүлөгө кошумча киреше табуу максатында улуу муундар ишкердүүлүктөрүн улантып келишет, б.а. алар өзүлөрүнүн мүмкүнчүлүктөрүнө, жарандык кызыкчылыктарына, кесипкөйлүк жөндөмдөрүнө жараша иш менен алектенишет.

Карылардын социомаданий абалынын негизги көрсөткүчү, мүнөздүү белгиси болуп, алардын үй-бүлөдөгү орду жана статусу эсептелинет. Үй-бүлөдөгү жакшы маанайга, гумандуулукка, рухий-нравалыкка, толеранттуулукка жараша карылардын социалдык-псхологиялык, маданий-руханий абалдары, ээлеген орду, аткарган функциялары аныкталат. Туугандары, балдары менен чогуу жашоо, алардын жылуу мамилеси, ар тараптан колдоосу улуу муундардын эртеңки күнгө, келечекке жана жашоого болгон ишенимдерин арттырууда маанилүү роль ойнойт. Улууларды урматтоо, сыйлоо, камкордук кылуу, карылыкка позитивдүү мамиле жасоо, жаш кезинен мындай курактын келишине даяр болуу, алардын коомдогу жашоо-тиричилик деңгээлин жогорулатуу, үй-бүлөдөгү турмушун жакшыртуу ар бир жаран, инсан, жалпы эле коом үчүн норма катары кабыл алынуусу абзел. Жаш муундарды кары адамдарга кайрымдуу болууга, гумандуулукка, толеранттуулукка, ыймандуулукка тарбиялоо, алардын узак жашоосунда маданий-цивилизациялык жетишкендиктер менен тааныштыруу үй-бүлөнүн, мамлекеттин да негизги милдеттеринин бири.

**“Жаштар менен карылардын мамилелеринин өзгөчөлүктөрү”** аттуу экинчи параграфта ааламдашуунун шартында азыркы кыргыз үй-бүлөсүндөгү улуулар менен жаш муундардын ортосундагы өз ара мамилелердин түрдүү көрүнүштөрү изилдөөгө алынды.

Биздин өлкөбүздүн маданий-цивилизациялык өнүгүүсү тастыктагандай, үй-бүлөдө балдарды болочок турмушка даярдоо, алардын инсан катары калыптанышына кам көрүү улуу муундардын негизги милдеттеринен болуп, неберелерди тарбиялоодо, үй турмуш-тиричилигин уюштурууда, үй-бүлө мүчөлөрүнүн жүрүм-турумдарын жөнгө салууда чоң салым кошуп, жаш муундарды социалдаштырууда активдүү катышып келген. Карылар жаш муундардын социалдык чөйрөгө болгон көз караштарынын, идеалдарынын өзгөрүшүнө таасир этип, маданий баалуулуктарды сактоо менен муундан-муунга өткөрүп келишет. Дегинкиси, улуулар кийинки муундарга маданий-руханий баалуулуктарды өткөрүп берүү милдетин аткаруу менен бардык курактагы адамдарга керектүү жүрүм-турумдун, мүнөздүн баалуу сапаттардын алып жүрүүчүсү катары эсептелинет. Үй-бүлөлүк турмуш жана муундар ортосундагы өз ара байланыш терең философиялык мааниге ээ болуп, балдарды тарбиялоо процессинде карылар жалпы адамзаттык баалуулуктарды бийик тутуп, этникалык, улуттук маданиятты, үрп-адат, салт-санааларды баалуулук катары колдонуп, келечектеги коомдун жыргалчылыгы үчүн кам көрүп келишкен.

Кыргыз үй-бүлөсүнүн болмушуна “жазылбаган” маданий-руханий нормалар, этикеттер кеңири сиңип, алар салттын, үрп-адаттын, моралдын негизинде аны бекемдеген. Жаш муун улуттун, этностун салт-санаасы, ишкердүүлүк жана жүрүм-турум эрежелери, адеп-ахлактык, ыйман жөнүндөгү маалыматтарды биринчи үй-бүлөдөн, чоң-эне, чоң-атадан алган. Карылар неберелерди көөнөрбөс байлык болгон оозеки чыгармачылык менен тааныштырып, өз элинин маданий-руханий дөөлөтүн муундан-муунга өткөрүп, жаштарды гумандуулукка, толеранттуулукка өз эли-жерин сүйүүгө, жөнөкөйлүккө, чынчылдыкка, боорукерликке үндөп тарбиялашкан. Ушул өңүттө жаштарды көбүнчө пенсионерлердин эмгек ишмердүүлүктөрүнүн уландысы катары элестетилип, улуулар менен ортоңку муунду байланыштыруучу фактор катары кызмат кылат. Учурда карылар балдарды эрезеге жеткирүү, небереге таалим-тарбия берүү өтө маанилүү экендигине көңүл буруп, үй-бүлө коом алдында адамзат тукумун улоо милдетинин аткарышын зарылдык катары карашат.

Соңку мезгилдерде демографиялык, социалдык-экономикалык абал, өлкөдөгү байкалган татаал кырдаалдар үй-бүлөлүк маданий-руханий байланыштардын кризиске учурашына, муундардын өзгөчө жаштардын жашоо-турмушка болгон көз караштарынын, аң-сезиминин жана нравалык-гуманисттик ориентацияларынын өзгөрүшүнө алып келди. Бул процесс жаш муундардын жашоо-турмушка болгон туюм-түшүнүктөрүн гана эмес, кары адамдарга болгон мамилесин да өзгөрттү. Алар кандайдыр бир эптүүлүк, эркиндик, пикир алышуунун ар кандай жаңы формаларын колдоно билүү сыяктуу артыкчылыктарга ээ болуп, улуу муундардын социалдык абалы, жашоо-тиричиликтери жаштарды анча деле кызыктырбай калды. Карылардын пикири боюнча массалык маданияттын айрым көрүнүштөрү интернет, ар кандай теле-радио көрсөтүүлөр, программалар, көңүл ачуучу түрдүү оюн зооктор жаштардын жүрүм-турумунун, руханий маданияттарынын жана идеалдарынын баалуулук ченемдеринин калыптанышына терс таасирин тийгизип, негативдүү жакка бурууда. Ошондой болсо да, карылар жаш муундардан (балдарынан, неберелеринен) жагымдуу мамилелерди, түшүнүүчүлүктү, сый-урматты жана колдоону, боорукерликти күтүшөт.

Улуу муундардын үй-бүлөдөгү аткарган дагы бир олуттуу функциясы катары, алардын үй-чарба иштерди аткаруудагы, бөлүштүрүүдөгү ролу эсептелет. “Үй-бүлө” туугандык байланыштардын негизинде бири-бирин түшүнүү менен уюштурулуп, коомдун жана үй-бүлө мүчөлөрүнүн социалдык-маданий, руханий-нравалык керектөөлөрүн канааттандырса, “үй-чарбачылык” жарандардын дээрлик экономикалык кызыкчылыктарын ишке ашырууга, өнүктүрүүгө багытталган. Үй-бүлөдөгү чарбалык иштерди бөлүштүрүү жана башка үй-тиричиликтерин аткарууда улуулардын ролу чоң болуп, алар жаш муундарды жүрүм-турум эрежелеринин, чарбачылык ишкердүүлүктүн сырларын үйрөтүшкөн.

Азыркы учурда үй-бүлөдөгү улуу муундардын чарбачылык иштерди аткаруудагы, бөлүштүрүүдөгү ролунун төмөндөп кетиши илимий-техникалык жетишкендиктер менен байланышта каралып, турмуштук тажрыйбасы мол карылардын жумуштан четтетилиши информациялык коомдогу ишкердүүлүктүн мүнөзүнүн өзгөрүшү менен түшүндүрүлөт. Социум жаңы тажрыйбаларды, ишмердикти талап кылгандыктан, карылардын турмуштук көндүмдөрү салыштырмалуу жетишсиз болуп, жаш ата-энелер тарабынан балдарга жаңы социомаданий суроо-талапка ылайыктуу тарбия берилүүдө, жаш муундар үчүн жаңы турмуштук образ түзүлүүдө. Жаш муундардын мүдөө-талаптары ар тараптуу болгондуктан, кандай гана жагдай болбосун өз проблемаларын өздөрү жеке, өз алдынча чечүүгө аракет кылышат. Мунун негизинде үй-бүлөдөгү чоң-ата, чоң-эненин таасири гана эмес, өз ата-энелеринин таасирлери да экинчи планга өтүп, алардын ортосунда кандайдыр бир ажырым пайда болду. Жаштардын жашоо-турмушка болгон көз караштары өзгөрүп, керектүү маалыматтарды, кеп-кеңештерди көбүнчө интернет булактарынан, массалык маалымат каражаттарынан жана айрым атайын теле-радио берүүлөрдөн алып улуу муундардын карынын насааттарына, берген акылдарына анча деле зарылчылык болбой калгандай көрүнөт.

Муундар ортосундагы өз ара түшүнүү, толеранттуулук, чогуу жашоо, бири-бирине колдоо көрсөтүү жашоодогу кыйынчылыктарды жеңүүгө жардам берет. Карылар менен жаштардын өз ара пикир алышууларындагы, мамилелериндеги этикеттик баалуулуктар жаштардын жүрүм-турум маданиятын калыптандырууда зор мааниге ээ. Улуу муундар менен жаш муундар ортосундагы өз ара байланыштардын шайкештиги, гармониялуулугу жогорку деңгээлдеги маданияттуулукту, нравалуулукту дипломатиялуулукту талап кылат.

**“Кыргыз үй-бүлөсүнүн өнүгүшүндөгү карылардын мааниси”** аттуу үчүнчү параграфта улуу муундардын үй-бүлөнү сактоодогу, өнүктүрүүдөгү жана башкаруудагы ролу маданий-цивилизациялык өнүгүүнүн контекстинде анализденген.

Үй-бүлө коомдун негизги социалдык ячейкасы катарында, өзүнүн бекемдиги, сакталышы аркылуу башкаруу системаларынын өнүгүү процессин мүнөздөйт, адамдардын ишкердүүлүгүнө негизделген коомдук жана индивидуалдык керектөөлөрдү канаттандырып, социалдык-маданий байланыштардын өнүгүүсүнө шарт түзөт. Үй-бүлөдөгү башкаруу системасы андагы абройлуу адамдын бийлиги аркылуу иш жүзүнө ашырылат. Үй-бүлө башчылары көп нерсени билген, тажрыйбалуу жана турмуштук зарыл маселелерди чечүүгө жөндөмдүү, өзгөчө укуктарга ээ болуу менен чоң жоопкерчиликти өз моюндарына алышкан.

Салттуу кыргыз коомунда байкалган жеке адамдын бийлиги өз маанисин, статусун жоготуп, үй-бүлө мүчөлөрүнүн өз ара бири-бирин түшүнүү, сыйлоо, колдоо, демократиялык бийликке өтүү социалисттик мезгилде эле башталгандыгы белгилүү. Бирок, демократиялык мүнөздөгү үй-бүлөлөр дээрлик шаарда гана калыптанып, анда “башчы” катары улуу муун эсептелингени менен бардык үй-тиричиликти уюштуруу, бала тарбиялоо сыяктуу маселелерди жөнгө салуу кары ата-энелер аркылуу ишке ашкан. Ал эми айылдык үй-бүлөлөрдө жогорку курактагы адам “башчы” болуп, бул салт негизинен бекем сакталган.

Соңку мезгилдерде кыргыз үй-бүлөсүндөгү карым-катнаштардын мүнөзүнө, мазмунуна дүйнөлүк жана кыргыз коомчулугундагы обьективдүү, субьективдүү маанайдагы социалдык-экономикалык, маданий-руханий жана саясий-нравалык өзгөрүүлөр, өктөм турмуш агымы өз таасирин тийгизип, калкыбыздагы үй-бүлөлүк башкарууга жаңы өзгөчөлүктөрдү киргизди. Учурда “башчылык” түшүнүгү шаардык гана эмес, айылдык үй-бүлөлөрдө да трансформацияланып, анын мүчөлөрүнүн социалдык абалына, иштеген кызматына, тапкан кирешесине карай аныкталууда. Азыркы кыргыз үй-бүлөсүн өнүктүрүүдө, башкарууда үй-бүлө башчысы катары төмөндөгүлөрдү б.а. акылдуулук, билимдүүлүк, турмуштук тажрыйбанын молдугу, чарбаны, үй-бүлөлүк каражатты эсептүү алып баруу жөндөмдүүлүгү, кызмат абалы, акчаны көп тапканы ж.б. касиеттерди өзүнө сиңирген жарандар эсептелет. Демек, материалдык жактан камсыз болгон адамдын кадыр-баркы алдыңкы орунга чыгып жаткандыгы байкалууда. Кыргыз үй-бүлөсүндө “башчы кары ата-энеси болуш керек” деген ой-пикирлерге карабастан, реалдуу турмушта жашы улгайып ал-күчтөн тайганына, азыркы жашоо турмуштун жаңы агымдарынын мыйзамдарын олуттуу түшүнбөгөндүгүнө байланыштуу, карылар бийликти үй-бүлөдөгү ишти эптүү уюштурган, өздүк сапаттары менен айырмаланган балдарына өткөрүп берип, өзүлөрү үйдүн көркү, үй-бүлө мүчөлөрүнө насаатчы, кеңешчи позициясын ээлешүүдө.

Ата-эненин балдарына жардам берүүсү кыргыз үй-бүлөсүнө таандык өзгөчө белгилерден болгондуктан, бүгүнкү күндө балдары ата-энелерин гана бакпастан, ата-эне балдарына, неберелерине материалдык, рухий-нравалык жактан чоң колдоо көрсөтүп келишет. Үй бүлөнүн өнүгүшүнө, туруктуулугуна, сакталышына олуттуу салымдарын кошуу максатында карылар чогуу турган балдарына, туугандарына каражат жагынан, неберелерди тарбиялоо, үй же жеке чарбаны жүргүзүү ж.б. жардамдарды берип, колдоп келишет. Азыркы учурда, кыргыз үй-бүлөсүндө урук-туугандардын ичинде, бала-чаканын ортосунда сый-ынтымакты бекемдөөдө, толеранттуулукту, ыймандуулукту, бийик адамгерчиликти калыптандырууда, өз ара карым-катнаштарды жөнгө салууда улуу-муундардын мааниси өзгөчө зор. Кутман карылардын бийик абройу, турмуштук тажрыйбасы, даанышмандыгы, жаратман дүйнөсү үй-бүлөнүн оптималдуу өнүгүшүнө олуттуу таасирин тийгизет.

**“Корутундуда”** төмөндөгүдөй иштин негизги натыйжалары жана логикалык жыйынтыктары алынды:

1. Маданий-цивилизациялык өнүгүүнүн контекстинде “калктын картайуу” процессинин тез темпте өсүшү дүйнөлүк глобалдуу проблемалардын бирине айланды. Калктын картайышы көп кырдуу, татаал социалдык кубулуш катары адам баласынын социумдук чөйрөгө, жашоо-тиричиликке жана өздүк өмүрүнө, муундарга болгон мамилелерин, баалуулук ориентацияларын, көз караштардын жарандык дүйнөдө туюнтулушун өз ичине камтыйт. Реалдуулуктун чексиздигиндеги адамзаттын өнүгүшүндөгү салыштырмалуу чектүүлүктү, атуулдук өмүрдүн соңун билдирген “улуу муун феномени” же “карылык” социумдук-цивилизациялык мейкиндикте жана социалдык убакытта функцияланат. Карылык – жамааттардын болмушунун, коомдогу жарандардын тарыхый-философиялык маанисин түшүнүү мезгили, дүйнөнү таанып билүүнүн жана даанышмандыктын кенчи, адамдык жашоонун өтө кызык, маани-маңыздуу, мазмундуу учуру катары каралат. Ошондуктан, социалдык философия, социология, саясат таануу, социалдык психология, этнология ж.б. тармактардагы изилдөөчүлөрдүн ар кыл иликтөөлөрүнүн борборунда “карылык” түшүнүгү тураары мыйзамдуу көрүнүш. Философиялык-методологиялык рефлексиялардын көп кырдуу “спектри” көргөзгөндөй, карылык феномени тарыхый-конкреттүү мүнөзгө ээ болот да, социалдык болмуштун бардык чөйрөлөрү, сфералары менен тыгыз байланышкан.

Коомдогу социалдык-экономикалык, маданий-руханий абалдарынын кескин өзгөрүшү, илим менен техниканын тез темпте өнүгүшү социалдык түзүлүшкө, демографиялык процесстерге олуттуу таасирин тийгизип, кыргыз коомчулугундагы калктын картайуу процессин ылдамдатты. Мындай кубулуштун негизги себептерине төмөндөгүлөр кирет: төрөлүүнүн кескин төмөндөшү; жаш балдардын өлүүсүнүн өсүшү; ички жана сырткы миграциянын өсүшү, татаал социалдык-экономикалык, маданий-саясий кырдаалдардын өкүм сүрүшү, карама-каршылыктуу социалдык-психологиялык жагдайлар ж.б. Өлкөдөгү социалдык-саясий туруксуздук коомдун бардык системаларынын, үй-бүлө институтунун жана андагы улуу муундардын социалдык-психологиялык, маданий-руханий абалдарынын трансформацияланышына алып келди.

2. Жогорку курактагы адамдар башка муундардан айырмаланып, алардын кызыкчылыктары, мүдөө-талаптары, иш-аракеттери, жашоо максаттары үй-бүлөгө, көбүрөөк багытталгандыктан, бул институт улуу муундар үчүн эң жакын, зарыл социалдык чөйрө болуп калды. Кыргыз үй-бүлөсүндөгү карылардын болмушу, алардын үй-бүлөдөгү абалы, орду жана аткарган функциялары ата-мекендик окумуштуулар тарабынан аздыр-көптүр изилдөөгө алынып, кылымдар бою үй-бүлөлүк салт-санааны, үрп-адатты, этникалык, улуттук баалуулуктарды сактап, барктап келген аксакалдардын кадыр-баркы үй-бүлөдө гана эмес, коомдо маанилүү экендиги экспликацияланган. Изилдөөчүлөр таасын белгилегендей, улуу муундар үй-бүлөнүн бекемдигине, туруктуулугуна, сакталышына, андагы балдардын инсан болуп калыптанышына өз таасирлерин олуттуу тийгизип, калктын курактык түзүлүшүн жөнгө салып келген.

Коомдогу модернизациялоо процесси менен байланышкан социалдык- экономикалык, маданий-руханий жана саясий-укуктук, антропологиялык-гуманисттик жагдайлардын өзгөрүүлөрүнө адаптациялануунун кыйынчылыгы карылардын социалдык абалын оордотту. Ушуга байланыштуу ааламдашуу шартында карылардын үй-бүлөдөгү болмушун жогору баалап, аларды багууга, сыйлоого жана урматтоого болгон жоопкерчиликти жогорулатуунун зарылдыгы да илимий кызыгууну жаратууда. Жашоо-турмушта карылардын үй-бүлөдөгү социомаданий абалын түшүнүү, ой-пикирлерин эске алуу менен руханий дүйнөсүн туя билүү ар бир инсандын милдети экендигин Кыргызстандагы социалдык-гуманитардык багыттагы изилдөөлөрдүн обьектиси болушу мыйзамдуу көрүнүш.

3. Коомдун эң көрүнүктүү, маанилүү ячейкасы катары үй-бүлө социалдык-экономикалык, маданий-руханий, нравалык-гуманистик байланыштарды жана муундар арасындагы бардык карым-катнаштарды камтыйт. Улуу муундардын абалы, алардын социомаданий болмушу, муктаждыктары, кызыкчылыктары үй-бүлөдө, социумда кандайдыр бир материалдык, моралдык жардамга, колдоого муктаж топ катары негизги калктын бир бөлүгүн түзөт. Азыркы кыргыз үй-бүлөсүнө аз балалуулук мүнөздүү болуп, чоң ата-эне, ата-эне, неберелерден турган татаал үй-бүлөлөргө салыштырмалуу, ата-эне балдары, энеси балдары жана чоң ата-эне неберелери, же таяне жээндери менен тургандардын саны өсүүдө. Мурдагы салттуу татаал үй-бүлөлөр азайып, бүгүнкү кыргыз үй-бүлөсү жөнөкөй, толук эмес үй-бүлө катарында өнүгүүдө.

Соңку мезгилде үй-бүлөдөгү өз ара муундар ортосундагы карым-катыш, байланыштар өзгөрүүлөргө дуушар болгондугу байкалууда. Жаш муундар дос тандоодо, мамлекеттин ички жана тышкы саясатын талкуулоодо, эс алууда, келечектеги жар тандоодо, дин маселелеринде, акча каражаттарын сарп кылууда дээрлик ата-энелеринин кеп-кеңештерин эске алышпайт. Натыйжада үй-бүлөдө өз ара нааразычылыктар, келишпестиктер пайда болуп, муундар ортосундагы карама-каршылыктардын келип чыгышын шарттайт. Жашоодогу ар кандай терс көрүнүштөр улуу муундардын социалдык-психологиялык абалдарынын бузулушуна, ден-соолуктарынын начарланышына, өзүнчө жалгыз жалгыз тиричилик өткөрүп, обочолонушуна, карылар үйүндө жашоолоруна, ичип кетүүлөрүнө, өздөрүнө өзүлөрү кол салууларына алып келген.

4. Кыргызстанда үй-бүлөлөрдү бекемдеп, сактап, балдарды тарбиялоого өзгөчө көңүл буруп, алардын инсандыгынын өсүшүнө кам көрүү улуу муундардын негизги милдеттеринен болот да, жаш муундардын жарандыгынын, функциялануу дараметинин, жашоо-ойлом мүнөзүнүн жана калыптанышына, идеалдарынын, социалдык-маданий ориентацияларынын өзгөрүшүнө жигердүү таасир этет. Заманбап кыргыз үй-бүлөсүндө жаштарды тарбиялоого улуу муундардын бардыгы катышып, турмуштук бай тажрыйбасын, атуулдук жаратман дүйнөсүн, илим-билимин бул милдетти аткарууга жумшайт.

Карылар өз убактыларынан, эс алууларынан айрылгандарына, убакытты талап кылганына, көз караштардын жана аң-сезимдин айырмачылыктарына карабастан, жаш муунга көңүл бурууну, тарбиялоону өздөрүнүн парзы катары кабыл алышат. Улуу муундар келечекте жаштардын инсан катары калыптанышына, алардын коомдук, үй-бүлөлүк чөйрөдө социалдашуусуна чоң көмөк берип келишет.

Кыргыз үй-бүлөсү өзүнүн этникалык тарыхында татаал, көп кырдуу жагдайларды башынан кечирүү менен кутман элибиздеги баалуулуктарды, нарк-насилдерди карылар аркылуу сактап келгендиги белгилүү. Ошондой болсо да, азыркы үй-бүлөдө тарбиялоонун айрым ыкмалары, маселен, элдик мурастарды, рухий дөөлөттөрдү үйрөтүп, гумандуулукка, адилеттүүлүккө, патриоттуулукка карай тарбиялоо солгундап, анын ордуна жаш муундар татаал информациялык дүйнөгө кабылып, анын оң же терс жагдайларын ылгай албай жаткандыгы байкалууда.

5. Ааламдашуу шартында жашаган кыргыз коому үчүн “үй-бүлө башчысы” өз маанисин, салттуу статусун жоготту. Тилекке каршы, азыркы реалдуу жашоодо улуу муундар толугу менен үй-бүлө башчысы катары эсптелинбей, башкаруучулук чөйрөгө алардын балдары келе баштады. Дегеле, “башчылык” түшүнүгү шаардык гана эмес, айылдык үй-бүлөлөрдө да трансформацияланып, иштеген кызматына, мамлекеттик бийликке аралашуусуна, тапкан кирешесине, жамааттагы лидерлигине ылайыктуу аныкталууда. Үй-бүлө башчысы акылдуулук, билимдүүлүк, турмуштук тажрыйбалуулукка, үй-бүлөлүк каражатты оптималдуу бөлүштүрүп сактоо жөндөмдүүлүгүнө ээ болуусу зарыл деп эсептелинип, дээрлик көпчүлүк учурларда материалдык жактан камсыз болгон жарандардын кадыр-баркы алдыңкы орунга чыккан.

Башкаруу мүнөзүнүн өзгөрүшү, эгалитардык түзүлүштөгү үй-бүлөлүк бийлик орноп, бардык маселелер үй-бүлө мүчөлөрүнүн катышуусу, алардын ой-пикирлеринин эске алынуусу менен чечилүүсү байкалууда. Мындай көрүнүш шаардык гана эмес, айылдык заманбап кыргыз үйлөрүнө да мүнөздүү белгилерден болуп калды. Дүйнөлүк коомчулуктун алкагындагы Кыргызстандын маданий-цивилизациялык прогрессинде, үй-бүлөнүн жигердүү өнүгүүсүндө, функцияланышында улуу муундардын баалуулугу артууда. Чындыгында эле, карылар өзүлөрүнүн нарктуу, байсалдуу, жаратман, эмгекчил болмушу аркылуу үй-бүлөдөгү салттуулук менен жаңычылдыкты биримдикте сезип, анын динамикалуулугуна, мүчөлөрүнүн гармониялуу биримдигине, улуу муундар менен жаш муундардын шайеш өнүгүүлөрүнө олуттуу таасирин тийгизет.

**Диссертациянын негизги мазмуну төмөнкү эмгектерде**

**чагылдырылды:**

1. Искендерова А.К. Кыргыз үй-бүлөсүнүн түзүлүшү жана составы. [Текст] / А.К.Искендерова //Гуманитарные проблемы современности. -Бишкек, 2009. -14-18б.
2. Искендерова А.К. Динамика межпоколенных отношений. [Текст] / Искендерова А.К. //Известия КГТУ им.И.Раззакова. Бишкек, 2010. -№21. -298-301-б.
3. Искендерова А.К. Улуу-муундардын турмушундагы үй-бүлөнүн орду. [Текст] / Искендерова А.К. //Гуманитарные проблемы современности. Бишкек, 2014. Выпуск 19.- 28-33б.
4. Искендерова А.К. Манас” эпосундагы муундар ортосундагы өз ара байланышы. [Текст]/Искендерова А.К.//“Манас” эпосу жана кыргыз элинин дүйнөтаанымы” аттуу республикалык илимий-практикалык конференция. Эл аралык Ата-Түрк университети. Бишкек,2015. 203-206б.
5. Искендерова А.К. Взаимоотношения поколений в современной кыргызской семье. [Текст] / Искендерова А.К. //Известия НАН РК. Серия общественных и гуманитарных наук. -Алматы, 2015. -№3. -338-341б.
6. Искендерова А.К. Азыркы кыргыз үй-бүлөсүндөгү үй-бүлө башчылыгынын бөлүштүрүлүшү. [Текст] / Искендерова А.К. // “Наука, новые технологии и инновации Кыргызстана”. -Бишкек, 2015. -№4.-165-167б.
7. Искендерова А.К Карылардын үй-бүлөнүн өнүгүшүнө кошкон салымы. [Текст] / Искендерова А.К. // И.Арабаев атындагы Кыргыз Мамлекеттик университетинин жарчысы. Бишкек, 2015. -494-497б.
8. Искендерова А.К Кыргызстандагы калктын картайуу процессинин өсүшү. [Текст] / Искендерова А.К. // “Наука, новые технологии и инновации Кыргызстана”. -Бишкек, 2015. -№4.-173-175б.
9. Искендерова А.К Улуу муундардын эмгекти бөлүштүрүүдөгү ролу. [Текст] / Искендерова А.К. // И.Арабаев атындагы Кыргыз Мамлекеттик университетинин жарчысы. Бишкек, 2015. 492-494б.

**Искендерова Акылай Кубатбековнанын** философия илимдеринин кандидаты окумуштуулук даражасын изденип алуу үчүн 09.00.11-социалдык философия адистиги боюнча жазылган “Азыркы кыргыз үй-бүлөсүндөгү улуу муундардын социалдык абалынын трансформацияланышы” аттуу темадагы диссертациясына

**Р Е З Ю М Е**

**Чечүүчү сөздөр:** калктын картайышы, карылык, демография, жаш муун, социомаданият, жашоо-турмуш маңызы, салттуулук, бийлик, тарбия, ишкердүүлүк, ааламдашуу, эгалитардык түзүлүш, деформация.

**Изилдөөнүн обьектиси** азыркы кыргыз үй-бүлөсүндө жогорку курактагы адамдар. **Изилдөөнүн предмети** улуу муундардын социалдык абалынын деформацияланышы болуп эсептелет.

**Иштин илимий жаңылыгы.** Изилдөөдө азыркы кыргыз үй-бүлөсүнүн түзүлүшү, үй-бүлөдөгү улуу муундардын социмаданий абалдары, жаш муундар менен болгон өз ара карым-катыштары, аларды тарбиялоодогу ролуна, ордуна философиялык өңүттө талдоо жүргүзүү.

**Иштин теориялык жана методологиялык негизин** иштин теориялык жана методологиялык негизин диалектиканын принциптери (өнүгүү, карама-каршылык, жалпы байланыш, системдүүлүк, тарыхыйлуулук) түздү. Изилденүүчү коюлган проблеманын мазмунун ачуу үчүн илимий таанып билүүнүн формалдык-логикалык жана тарыхый-салыштырма ыкмалары, цивилизациялык-маданият таануучулук, синергетикалык усулдар пайдаланылды.

Изилдөөдө ааламдашуунун контекстинде жакынкы, алыскы чет өлкөлүк жана ата мекендик философтордун, геронтологдордун, демографтардын, социологдордун илимий иштеринин, социологиялык изилдөөлөрдүн жыйынтыктары пайдаланылды. Маалыматтык база катарында бүткүл дүйнөлүк уюмдардын жана мамлекеттик статистика комитетинен маалыматтары колдонулду.

**Изилдөөнүн теориялык жана практикалык мааниси.** Илимий иштеги теориялык-методологиялык нуктагы натыйжаларды кыргыз үй-бүлөсүнүн, андагы карым-катыш маселелери жөнүндөгү философия жана социология илимдеринин алкагында каралган изилдөөлөргө салым кошо алат. Диссертацияда берилген жоболорду, сунуштарды азыркы кыргыз коомчулугундагы үй-бүлө институтунун бекемделиши, улуу муундардын абалынын жакшыртылышы, демографиялык жагдайдын турукталышы менен байланышкан проблемаларды өздөштүрүүдө, чечмелөөдө колдонууга болот.

Диссертациянын материалдарын, жыйынтыктарын социалдык философия, социология, маданият таануу, геронтология боюнча студенттерге окутууда пайдаланууга мүмкүн.

**Резюме**

диссертации **Искендеровой Акылай Кубатбековны** на тему «Трансформация социального положения старшего поколения в кыргызской семье», представленной на соискание ученой степени кандидата философских наук по специальности 09.00.11-социальная философия

**Ключевые слова:** старения населения, старость, демография, молодое поколение, социокультура, сущность жизни, традиционность, власть, воспитание, профессионализм, глобализация, эгалитарная структура, демография.

**Объектом данного исследования** выступает старшее поколения в кыргызской семье. Предметом исследования является деформация социального положения старшего поколения.

**Основной целью диссертации** является социально-философский анализ структуры современной кыргызской семьи, социокультурного положения старших в семье, взаимоотношения с молодым поколениям, их роль в воспитании.

**Теоретические и методологические основы работы.** В основе работы лежат диалектические принципы развития противоречия, всеобщие связи, системности, историчности. В раскрытии содержания обозначенной проблемы исследователь использовал формально-логический и историко-сравнительные методы, цивилизационно-культурные и синергетические методы познания.

В контексте глобализации были использованы работы ученых дальнего, ближнего зарубежья и отечественных философов, геронтологов, демографов и научные результаты социологических работ.

**Теоретическая и практическая значимость.** Теоретико-методологические результаты в исследовании данной работы может послужить вкладом для дальнейшего исследования кыргызской семьи, их взаимоотношении в философских и социологических науках. Основные положения диссертации могут послужить для укрепления института семьи в кыргызском обществе, улучшения социального положения старшего положения и решения демографических проблем.

Материалы диссертации, выводы и результаты исследования могут быть использованы при создании специальных курсов по социальной философии, социологии, культурологии и геронтологии.

**Resume**

of thesis of Iskenderova Akylai Kubatbekovna on theme: “Transformation of the social position of the older generation in Kyrgyz family” represented in candidacy for an academic degree of candidate of philosophic sciences on specialty 09.00.11-social philosophy

**Key words:** ageing of population, anility, demography, the younger generation, socio-culture, the essence of the life, conventionality, authority, upbringing, professionalism, globalization, egalitarian structure and demography.

**The object of the study** is the older generation in Kyrgyz family. The subject of research is deformation of social position of the older generation.

**The main purpose of the thesis** is social-philosophical analysis of the structure of the modern Kyrgyz family, socioculture position of elders in the family, mutual relation with the younger generation, their role in upbringing.

**Methods and theoretical of research**: Dialectical principles of development of contradiction, overall relations, consistencies and historicity are laid in the basis of the work.

To disclose the content of the designated problem the researcher used formal-logical and historical-comparative methods, civilized-culture and synergistic methods of knowledge.

In the context of the globalization works of scholars of near and far-abroad countries and native philosophers, gerontologists, demographers and scientific conclusions of sociological works were used.

**Theoretical and practical significancy.** Theoretical and methodological results in the investigation of this problem can serve as contributing for further investigation of the Kyrgyz family, their mutual relations in philosophical and sociological sciences.

Basic provisions of the thesis can serve for strengthening the institute of a family in the Kyrgyz society, improving the social position of the older generation and solving of demographic problems.

Materials of the thesis, conclusions and results of the study can be used in forming special courses on social philosophy, sociology, culturology and gerontology.

Форматы: 60х84/16. Офсет кагазы.

Көлөмү: 1,75 б.т. Нускасы: 70

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Мaxprint» басмасында басылды.



Адрес: 720045, Бишкек шаары, Ялта көчөсү 114

Тел.: (+996 312) 36-92-50

e-mail: [maxprint@mail.ru](mailto:maxprint@mail.ru)